七夕織女歌
作者：方一夔
朝代：宋

paragraphs: 牛郎咫尺隔天河，鵲橋散後離恨多。
今夕不知復何夕，遥看新月橫金波。
拋梭擲紝愁零亂，彩鳳飄飄度霄漢。
重來指點昔游處，香奩寶篋蟲絲滿。
一年一度承君顔，相別相逢比夢間。
舊愁未了新愁起，已見紅日銜青山。
當初謾道仙家別，日遠月長不見接。
不似人間夫與妻，百歲光陰長會合。